b'\n_START_ARTICLE_\nJezero Inle\n_START_SECTION_\nLjudje in kultura\n_START_PARAGRAPH_\nOkoli 70.000 prebivalcev jezera Inle (imenovani Inta) \xc5\xbeivi v \xc5\xa1tirih mestih, ki mejijo na jezero, v \xc5\xa1tevilnih manj\xc5\xa1ih vaseh vzdol\xc5\xbe jezerskih obal in na samem jezeru. Celotno jezersko obmo\xc4\x8dje je v okro\xc5\xbeju Njaung \xc5\xa0ve. Prebivalstvo je prete\xc5\xbeno ljudstvo Inta z me\xc5\xa1anico drugih ljudstev: \xc5\xa0an, Taund\xc5\xbeo, Pa-O (Taungtu), Danu, Kajah, Danav in Bamar. Ve\xc4\x8dina so pobo\xc5\xbeni budisti in \xc5\xbeivijo v preprostih lesenih hi\xc5\xa1ah na kolih ali iz bambusa; v glavnem so samozadostni kmetje._NEWLINE_Po jezeru plujejo s tradicionalnimi majhnimi \xc4\x8dolni ali nekoliko ve\xc4\x8djimi plovili z enovaljnimi dizelskimi motorji. Lokalni ribi\xc4\x8di so znani po posebnem slogu veslanja, stojijo na krmi na eni nogi, drugo imajo ovito okoli vesla. Ta poseben na\xc4\x8din se je razvil zato, ker je jezero pora\xc5\xa1\xc4\x8deno s trsti\xc4\x8djem in plavajo\xc4\x8dimi rastlinami, zaradi \xc4\x8desar je pogled ote\xc5\xbeen, posebno \xc4\x8de bi sedeli. \xc4\x8ce vesla\xc4\x8d stoji, pa vidi onkraj trsti\xc4\x8dja. Tako veslajo samo mo\xc5\xa1ki. \xc5\xbdenske veslajo obi\xc4\x8dajno z vesli v rokah, sede s prekri\xc5\xbeanimi nogami na krmi._NEWLINE_Ulovljene ribe iz jezera - najbogatej\xc5\xa1a vrsta se imenuje nga hpein (inlejski krap, Cyprinus intha) - so osnovna lokalna prehrana. Priljubljena lokalna jed je htamin jin - fermentiran ri\xc5\xbe, zgneten z ribami in/ali krompirjem - postre\xc5\xbeejo s hnapjan jo (dvakrat ocvrt \xc5\xa1anski tofu). Poleg ribolova doma\xc4\x8dini pridelujejo zelenjavo in sadje v velikih vrtovih, ki plavajo na gladini jezera. Plavajo\xc4\x8di vrtovi so blazine, nastale z obse\xc5\xbenim ro\xc4\x8dnim delom. Kmetje zberejo jezersko travo iz globljih delov jezera, jo pripeljejo s \xc4\x8dolni in nalo\xc5\xbeijo v plavajo\xc4\x8de postelje na svojih vrtnih obmo\xc4\x8djih, zasidranih z bambusovimi palicami. Ti vrtovi se gibljejo s spremembami vodne gladine in so tako odporni proti poplavam. Stalna razpolo\xc5\xbeljivost hranil iz vode je neverjetno rodovitna. Prav tako je pomembno gojenje ri\xc5\xbea._NEWLINE_Ro\xc4\x8dno izdelano blago za lokalno uporabo in trgovanje sta drug vir poslovanja. Tipi\xc4\x8dni izdelki so orodje, okraski in drugi okrasni predmeti, tekstil in burmanski cigare, \xc4\x8darot. Lokalni trg uporabljajo za najpogostej\xc5\xa1e nakupovalne potrebe vsak dan, vendar se kraj trgovanja vrti med petimi razli\xc4\x8dnimi kraji po vsem obmo\xc4\x8dju jezera, torej vsak od njih gosti potujo\xc4\x8di trg vsak peti dan.  Na samem jezeru trgujejo na majhnih \xc4\x8dolnih. Taka "plavajo\xc4\x8da tr\xc5\xbenica" je posebej zanimiva za turiste, mnogo bolj kot druge \xc5\xa1tiri._NEWLINE_Jezersko obmo\xc4\x8dje Inle je znano po svoji tkalski industriji. \xc5\xa0anske torbe, ki se uporabljajo na veliko po Mjanmarju kot nakupovalne torbe, izdelujejo v velikih koli\xc4\x8dinah prav tukaj. Tkanje svile je \xc5\xa1e ena zelo pomembna gospodarska panoga, izdelujejo visoko kakovostne ro\xc4\x8dno tkane svilene tkanine s prepoznavnim dizajnom, imenovanim Inle lond\xc5\xbei. Tudi enkratno tkanino iz lotosovih rastlinskih vlaken izdelujejo le na jezeru Inle in se uporablja za tkanje posebnega pla\xc5\xa1\xc4\x8da za Budove podobe, imenovane \xc4\x8da tingan (lotosova halja).\n_START_SECTION_\nSkrb za okolje\n_START_PARAGRAPH_\nJezero Inle trpi zaradi okoljskih vplivov pove\xc4\x8devanja prebivalstva in hitre rasti v kmetijstvu in turizmu. V 65-letnem obdobju 1935-2000 se je neto povr\xc5\xa1ina odprtih voda jezera Inle zmanj\xc5\xa1ala z 69,10 km\xc2\xb2 na 46,69 km\xc2\xb2 zaradi razvoja kmetijstva in \xc5\xa1irjenja plavajo\xc4\x8dih vrtov, ki se pojavlja predvsem na zahodni strani jezera (uvedeno leta 1960). _NEWLINE_Stavbni les in netrajnostni na\xc4\x8dini gojenja (sekanje in po\xc5\xbeigalni\xc5\xa1tvo) na hribih, ki obdajajo jezero, povzro\xc4\x8dajo vedno ve\xc4\x8dje koli\xc4\x8dine mulja in hranil, ki jih odplaknejo reke, ki se stekajo v jezero, predvsem vzdol\xc5\xbe zahodnih in severnih obmo\xc4\x8dij. Ta mulj napolni jezero; hranila spodbujajo rast plevela in alg. \xc5\xa0e pomembnej\xc5\xa1i je razvoj plavajo\xc4\x8dih vrtov in kmetijstva ve\xc4\x8dinoma ob zahodni strani jezera. To posega v obmo\xc4\x8dje pojemajo\xc4\x8dega jezera, saj s\xc4\x8dasoma plavajo\xc4\x8de postelje postanejo trdna tla. Okoli 93\xc2\xa0% (skoraj 21 km\xc2\xb2) so nedavne izgube odprte vode v jezeru, predvsem na njegovi zahodni strani. Neposredni okoljski vplivi, povezani s temi kombiniranimi kmetijskimi dejavnostmi na mokri\xc5\xa1\xc4\x8dih in okoli\xc5\xa1kih hribov, vklju\xc4\x8dujejo sedimentacijo, evtrofikacijo in onesna\xc5\xbeenje._NEWLINE_Vodna hijacinta ( Eichhornia crassipes), tujerodna rastlina, je velik problem. Hitro raste, polni manj\xc5\xa1e potoke in velika prostranstva jezera z zatiranjem avtohtonih rastlin, \xc5\xbeivalim jemlje hranila in son\xc4\x8dno svetlobo. V zadnjih dvajsetih letih se je uporaba velikih strga\xc4\x8d in \xc4\x8drpalk pri zatiranju rasti deloma obnesla. Nekoliko so bili uspe\xc5\xa1ni tudi z izobra\xc5\xbeevanjem in ozave\xc5\xa1\xc4\x8danjem javnosti in nadzorom._NEWLINE_Drug razlog za skrb je na\xc4\x8drtovana uvedba tujerodnih vrst rib, kot je beli amur (Ctenopharyngodon idella), namenjen izbolj\xc5\xa1anju ribolova._NEWLINE_Komunalna ureditev v vaseh okoli jezera je stalna skrb javnih zdravstvenih organov zaradi nepre\xc4\x8di\xc5\xa1\xc4\x8denih odplak (72\xc2\xa0% gospodinjstev uporablja odprte jame, ni strani\xc5\xa1\xc4\x8d) in odpadne vode, ki se izlivajo v jezero.  Za zagotovitev sve\xc5\xbee in \xc4\x8diste vode nekatere vasi zdaj zapirajo vodnjake, saj imajo javni dostop do vode. Nekatere \xc5\xa1tudije kakovosti povr\xc5\xa1inske vode iz jezera ka\xc5\xbeejo, da voda ni varna za u\xc5\xbeivanje. Voda iz jezera Inle ima raztopljen kisik, ki sega ni\xc5\xbeje od tistega, ki je potreben za ribi\xc5\xa1tvo in vodno \xc5\xbeivljenje, medtem ko je vsebnost nitritov, nitratov in fosfatov nenavadno visoka._NEWLINE_Obremenitev s hrupom je tudi te\xc5\xbeava. Hrup cenej\xc5\xa1ih, slabo pridu\xc5\xa1enih dizelskih motorjev, ki poganjajo propelerje, je pomemben in mote\xc4\x8d na sicer mirnem jezeru._NEWLINE_Poleti 2010 je zelo visoka temperatura povzro\xc4\x8dila, da je bil vodostaj jezera najni\xc5\xbeji v zadnjih 50 letih, nastal je problem s pitno vodo, ogro\xc5\xbeeni so bili tudi plavajo\xc4\x8di vrtovi.  Resna posledica je bila tudi, da hidroelektrarna na Lavpiti, ki je napajala Jangon, ni mogla delovati s polno zmogljivostjo.\n_START_SECTION_\nTurizem\n_START_PARAGRAPH_\nNajbolj\xc5\xa1i \xc4\x8das za obisk je v septembru in oktobru. Ceremonialni festival Hpaung Do U , ki traja skoraj tri tedne, tesno sledi festivalu lu\xc4\x8di, tadind\xc5\xbeut. Intiji in \xc5\xa0ani se mno\xc5\xbei\xc4\x8dno poka\xc5\xbeejo v svojih najbolj\xc5\xa1ih obla\xc4\x8dilih, da bi proslavili budisti\xc4\x8dni lent. Tradicionalne tekme s \xc4\x8dolni z ve\xc4\x8d deset no\xc5\xbenimi vesla\xc4\x8di v \xc5\xa1anskih oblekah na vsaki ladji so znan dogodek na festivalu Hpaung Do U._NEWLINE_Jezero Inle je glavna turisti\xc4\x8dna privla\xc4\x8dnost, posledica je razvoj turisti\xc4\x8dne infrastrukture. V zadnjih nekaj letih so se pojavili \xc5\xa1tevilni majhni in veliki zasebni hoteli ter organizatorji dejavnosti. Lokalne trgovine so preplavljene s potro\xc5\xa1ni\xc5\xa1kimi dobrinami, doma\xc4\x8dimi in tujimi. Najbli\xc5\xbeje letali\xc5\xa1\xc4\x8de je letali\xc5\xa1\xc4\x8de Heho, ki je oddaljeno 35 km. Obstajajo povezave z Jangonom in Mandalajem. Do Jangona je 660 km po cesti, do Mandalaja 330 km. Zanimivost, ki je vredna ogleda, je tudi samostan Nga Pe \xc4\x8caung v kraju Juama._NEWLINE_Jezero Inle je v sredi\xc5\xa1\xc4\x8du dr\xc5\xbeave \xc5\xa0an, ki je bila sredi\xc5\xa1\xc4\x8de ve\xc4\x8d civilnih in politi\xc4\x8dnih nemirov v zadnjih dveh desetletjih.\n_START_SECTION_\nKuhinja\n_START_PARAGRAPH_\nKuhinja je druga\xc4\x8dna od \xc5\xa1anske, saj vklju\xc4\x8duje lokalne naravne pridelke. Najbolj znana jed je htamin jin - ri\xc5\xbe, paradi\xc5\xbenik in krompir ali ribe v solati, zgneteno v okrogle kroglice, oble\xc4\x8dene in oblo\xc5\xbeene s hrustljavo ocvrto \xc4\x8debulo v olju, tamarindino omako, koriandrom in mlado \xc4\x8debulo, pogosto s \xc4\x8desnom, koreninami kitajskega drobnjaka (ju mjit), ocvrt cel posu\xc5\xa1en \xc4\x8dili, na \xc5\xbearu posu\xc5\xa1eni fermentirani fi\xc5\xbeolovi kola\xc4\x8dki (p\xc3\xa8 bouk) in ocvrt posu\xc5\xa1en tofu (topu jauk \xc4\x8do) za prilogo.'